पुलिस का कहना है कि करीब 200 लोगों की भीड़ ने इन दोनों को उनके होटल के सामने ही घेर लिया जिसके बाद लोगों ने उन पर हमला बोल दिया.रूमी नाथ ने अपने पहले पति को तलाक दिए बिना पिछले महीने जाकी ज़ाकिर से शादी कर ली थी और वे इस समय गर्भवती हैं.पुलिस का कहना है कि लोग उनकी दूसरी शादी को लेकर उनसे नाराज़ थे.इस घटना के बाद रूमी नाथ और ज़ाकिर को काफी चोटें आईं और उन्हें पुलिस द्वारा तुरंत अस्पताल ले जाया गया.इलाज के बाद इस दंपत्ति को गुवाहाटी में ले जाया जा रहा है.रुमी नाथ बोरखोला विधानसभा क्षेत्र से विधायक हैं. उनकी दूसरी शादी के बाद वहां काफी बवाल मच गया था क्योंकि दूसरी शादी से पहले उन्होंने अपने पहले पति को तलाक नहीं दिया था.उनके पहले पति राकेश सिंह ने पिछले महीने उनके गुमशुदा होने की एफआईआर दर्ज करवाई थी.उनके पहले पति राकेश सिंह और रूमी की एक दो-वर्षीय बच्ची भी है.रूमी नाथ 2006 में भाजपा के टिकट से बोरखोला विधानसभा क्षेत्र से चुनी गई थीं, लेकिन बाद में उन्होंने अपना पाला बदल कांग्रेस का रुख कर लिया था जिससे वे 2011 का चुनाव जीतीं.रूमी नाथ के समर्थन में नारेबाज़ी करते हुए उनके समर्थकों ने राष्ट्रीय राजमार्ग 54 पर पथराव किया और एक सरकारी बस को क्षतिग्रस्त कर दिया.रूमी के समर्थक उन पर हुए हमले का विरोध कर रहे हैं. हालांकि पुलिस ने वहां पहुंच कर स्थिति को काबू में कर लिया है.